CELEX: 32021R0668
Language: hu
Date: 2021-04-23 00:00:00
Title: A Bizottság (EU) 2021/668 végrehajtási rendelete (2021. április 23.) az aztékzsályamag (Salvia hispanica) (EU) 2015/2283 európai parlamenti és tanácsi rendelet szerinti új élelmiszerként való felhasználásának feltételeire vonatkozó módosítás engedélyezéséről és az (EU) 2017/2470 bizottsági végrehajtási rendelet módosításáról (EGT-vonatkozású szöveg)

2021.4.26.   
               
               
                  HU
               
               
                  Az Európai Unió Hivatalos Lapja
               
               
                  L 141/3
               
            
         A BIZOTTSÁG (EU) 2021/668 VÉGREHAJTÁSI RENDELETE
         (2021. április 23.)
         az aztékzsályamag (Salvia hispanica) (EU) 2015/2283 európai parlamenti és tanácsi rendelet szerinti új élelmiszerként való felhasználásának feltételeire vonatkozó módosítás engedélyezéséről és az (EU) 2017/2470 bizottsági végrehajtási rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az új élelmiszerekről, az 1169/2011/EU európai parlamenti és tanácsi rendelet módosításáról, valamint a 258/97/EK európai parlamenti és tanácsi rendelet és az 1852/2001/EK bizottsági rendelet hatályon kívül helyezéséről szóló, 2015. november 25-i (EU) 2015/2283 európai parlamenti és tanácsi rendeletre (1) és különösen annak 12. cikkére,
         mivel:
         
                     (1)
                  
                  
                     Az (EU) 2015/2283 rendelet értelmében csak engedélyezett és az uniós jegyzékbe felvett új élelmiszerek hozhatók forgalomba az Unióban.
                  
               
                     (2)
                  
                  
                     A Bizottság az (EU) 2015/2283 rendelet 8. cikke alapján elfogadta az engedélyezett új élelmiszerek uniós jegyzékét megállapító (EU) 2017/2470 bizottsági végrehajtási rendeletet (2).
                  
               
                     (3)
                  
                  
                     A 2009/827/EK bizottsági határozat (3) engedélyezte az aztékzsályamagnak (Salvia hispanica) a 258/97/EK európai parlamenti és tanácsi rendelet (4) szerinti új élelmiszerként, pékáruban való felhasználás céljából (kenyér- és zsemlefélék) történő, Unión belüli forgalomba hozatalát.
                  
               
                     (4)
                  
                  
                     A 2013/50/EU bizottsági végrehajtási határozat (5) a 258/97/EK rendeletnek megfelelően engedélyezte az aztékzsályamag új élelmiszerként való felhasználásának kibővítését, a következő termékekben való felhasználás céljából: sütött sütőipari termékek; reggeli gabonapelyhek; gyümölcs-, csonthéjas és magkeverékek, valamint előrecsomagolt aztékzsályamag önmagában.
                  
               
                     (5)
                  
                  
                     Írország illetékes hatósága a 258/97/EK európai parlamenti és tanácsi rendeletnek (6) megfelelően, 2015. szeptember 18-án levélben engedélyezte az aztékzsályamag új élelmiszer további élelmiszer-kategóriákban (nevezetesen gyümölcslében és gyümölcs-/zöldség-italkeverékekben) való kiterjesztett felhasználását.
                  
               
                     (6)
                  
                  
                     Ausztria illetékes hatósága a 258/97/EK európai parlamenti és tanácsi rendeletnek (7) megfelelően, 2017. október 17-én levélben engedélyezte az aztékzsályamag új élelmiszer egy további élelmiszer-kategóriában (nevezetesen a kenhető gyümölcskészítményekben) való kiterjesztett felhasználását.
                  
               
                     (7)
                  
                  
                     Spanyolország illetékes hatósága a 258/97/EK európai parlamenti és tanácsi rendeletnek (8) megfelelően, 2017. november 2-án levélben engedélyezte az aztékzsályamag új élelmiszer további élelmiszer-kategóriákban (nevezetesen gabonamag-, álgabonamag- és/vagy hüvelyesalapú, sterilizált, fogyasztásra kész ételekben) való kiterjesztett felhasználását.
                  
               
                     (8)
                  
                  
                     Az (EU) 2017/2354 bizottsági végrehajtási határozat (9) a 258/97/EK rendeletnek megfelelően engedélyezte az aztékzsályamag új élelmiszer egy további élelmiszer-kategóriában (nevezetesen joghurtban) való kiterjesztett felhasználását.
                  
               
                     (9)
                  
                  
                     Az (EU) 2020/24 bizottsági végrehajtási rendelet (10) az (EU) 2015/2283 rendeletnek megfelelően engedélyezte az aztékzsályamag új élelmiszer több további élelmiszer-kategóriában való kiterjesztett felhasználását, valamint az aztékzsályamag felhasználási feltételeinek és különös címkézési követelményeinek bizonyos változásait.
                  
               
                     (10)
                  
                  
                     A korábbi engedélyekkel összhangban az aztékzsályamag – így az „előrecsomagolt aztékzsályamag önmagában” is – meghatározott felhasználási feltételek mellett forgalomba hozható az Unióban. 2020 januárjában a „Réseau Vrac” egyesület arra irányuló tájékoztatást kért a Bizottságtól, hogy a nem előrecsomagolt (ömlesztett) aztékzsályamag is forgalomba hozható-e az uniós piacon.
                  
               
                     (11)
                  
                  
                     E kérdést követően a Bizottság megvizsgálta, hogy biztonságos-e törölni az „előrecsomagolt” kifejezést az „előrecsomagolt aztékzsályamag önmagában” kategórianévből. Ez a módosítás lehetővé tenné az élelmiszer-vállalkozók számára, hogy az aztékzsályamagot az uniós piacon előrecsomagolt és nem előrecsomagolt (ömlesztett) formában is forgalomba hozhassák. A Bizottság ezért úgy véli, hogy az uniós jegyzéket ennek megfelelően módosítani kell.
                  
               
                     (12)
                  
                  
                     Az (EU) 2015/2283 rendelet 10. cikkének (1) bekezdésével összhangban a Bizottság saját kezdeményezésére elindította az új élelmiszerek uniós jegyzékének naprakésszé tételére irányuló eljárást.
                  
               
                     (13)
                  
                  
                     Az Európai Élelmiszerbiztonsági Hatóság (a továbbiakban: Hatóság) „Safety of chia seeds (Salvia hispanica L.) as a novel food for extended uses pursuant to Regulation (EU) 2015/2283” (Az aztékzsályamag (Salvia hispanica L.) mint az (EU) 2015/2283 rendelet szerinti, kiterjesztett felhasználásra szánt új élelmiszer biztonságossága) című, 2019. március 14-i véleményében (11) arra a következtetésre jutott, hogy az aztékzsályamag olyan élelmiszerekben való felhasználása, amelyek előállítása, feldolgozása vagy elkészítése során nem igényel legalább 120 °C-os hőkezelést, a felhasználási szintekre vonatkozó korlátozások és óvintézkedések nélkül biztonságos.
                  
               
                     (14)
                  
                  
                     A Bizottság úgy véli, hogy nincs szükség arra, hogy a Hatóság az (EU) 2015/2283 rendelet 10. cikkének (3) bekezdésével összhangban biztonsági értékelést készítsen a felhasználási feltételek javasolt módosításáról, mivel az aztékzsályamag (Salvia hispanica) új élelmiszer felhasználási feltételeinek azon formák eltávolítása révén történő megváltoztatása, amelyekben az aztékzsályamag forgalomba hozható, valószínűleg nincs hatással az emberi egészségre.
                  
               
                     (15)
                  
                  
                     Ezért helyénvaló engedélyezni az aztékzsályamag előrecsomagolás nélkül történő forgalomba hozatalát is.
                  
               
                     (16)
                  
                  
                     Az (EU) 2017/2470 végrehajtási rendeletet ezért ennek megfelelően módosítani kell.
                  
               
                     (17)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            
               (1)   Az engedélyezett új élelmiszereknek az (EU) 2015/2283 rendelet 6. cikke értelmében létrehozott, az (EU) 2017/2470 bizottsági végrehajtási rendelet mellékletében megállapított uniós jegyzékében az aztékzsályamag (Salvia hispanica) új élelmiszerre vonatkozó bejegyzés az e rendelet mellékletében meghatározottaknak megfelelően módosul.
            
            
               (2)   Az uniós jegyzékben foglalt, az (1) bekezdésben említett bejegyzésnek tartalmaznia kell az e rendelet mellékletében meghatározott felhasználási feltételeket és címkézési követelményeket.
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. április 23-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 327., 2015.12.11., 1. o.
         
         
            (2)  A Bizottság (EU) 2017/2470 végrehajtási rendelete (2017. december 20.) az új élelmiszerek uniós jegyzékének az új élelmiszerekről szóló (EU) 2015/2283 európai parlamenti és tanácsi rendelet alapján történő megállapításáról (HL L 351., 2017.12.30., 72. o.).
         
            (3)  A Bizottság 2009/827/EK végrehajtási határozata (2009. október 13.) az aztékzsályamagnak (Salvia hispanica) a 258/97/EK európai parlamenti és tanácsi rendelet szerinti új élelmiszer-összetevőként való forgalomba hozatala engedélyezéséről (HL L 294., 2009.11.11., 14. o.).
         
            (4)  Az Európai Parlament és a Tanács 258/97/EK rendelete (1997. január 27.) az új élelmiszerekről és az új élelmiszer-összetevőkről (HL L 43., 1997.2.14., 1. o.).
         
            (5)  A Bizottság 2013/50/EU végrehajtási határozata (2013. január 22.) az aztékzsályamag (Salvia hispanica) tekintetében a 258/97/EK európai parlamenti és tanácsi rendelet szerinti új élelmiszer-összetevőként való felhasználás kibővítésének engedélyezéséről (HL L 21., 2013.1.24., 34. o.)
         
            (6)  2015. szeptember 18-i levél (https://ec.europa.eu/food/sites/food/files/safety/docs/novel-food_authorisation_2015_auth-letter_chia-seeds-2_en.pdf).
         
            (7)  2017. október 17-i levél (https://ec.europa.eu/food/sites/food/files/safety/docs/novel-food_authorisation_2017_auth-letter_chia-seeds_en.pdf).
         
            (8)  2017. november 2-i levél (https://ec.europa.eu/food/sites/food/files/safety/docs/novel-food_authorisation_2017_auth-letter_chia-seeds-ext-steri_en.pdf).
         
            (9)  A Bizottság(EU) 2017/2354 végrehajtási határozata (2017. december 14.) az aztékzsályamagnak (Salvia hispanica) a 258/97/EK európai parlamenti és tanácsi rendelet szerinti új élelmiszer-összetevőként való kiterjesztett felhasználása engedélyezéséről(HL L 336., 2017.12.16., 49. o.)
         
            (10)  A Bizottság (EU) 2020/24 végrehajtási rendelete (2020. január 13.) az aztékzsályamag (Salvia hispanica) új élelmiszerként történő kiterjesztett felhasználásának az (EU) 2015/2283 európai parlamenti és tanácsi rendelet szerinti engedélyezéséről, az aztékzsályamag (Salvia hispanica) felhasználási feltételeinek és különös címkézési követelményeinek az említett rendelet szerinti módosításáról, valamint az (EU) 2017/2470 bizottsági végrehajtási rendelet módosításáról (HL L 8., 2020.1.14., 12. o.)
         
            (11)  EFSA Journal 2019;17(4):5657.
      
      
         
            MELLÉKLET
            Az (EU) 2017/2470 végrehajtási rendelet mellékletének 1. táblázatában szereplő „Aztékzsályamag (Salvia hispanica)” bejegyzés helyébe a következő szöveg lép:
            
               
                           Engedélyezett új élelmiszer
                        
                        
                           Az új élelmiszer felhasználásának feltételei
                        
                        
                           További különös jelölési követelmények
                        
                        
                           Egyéb követelmények
                        
                     
                           „Aztékzsályamag (Salvia hispanica)
                        
                        
                           
                              Adott élelmiszer-kategória
                           
                        
                        
                           
                              Maximális mennyiségek
                           
                        
                        
                           Az új élelmiszer megnevezése az azt tartalmazó élelmiszerek jelölésén: »Aztékzsályamag (Salvia hispanica)«
                        
                        
                            
                        
                     
                           Kenyér és zsemlefélék
                        
                        
                           5 % (egész vagy őrölt aztékzsályamagok esetében)
                        
                     
                           Sütött sütőipari termékek (a kenyér és zsemlefélék kivételével)
                        
                        
                           10 % egész aztékzsályamag
                        
                     
                           Reggeli gabonapelyhek
                        
                        
                           10 % egész aztékzsályamag
                        
                     
                           Gabonamag-, álgabonamag- és/vagy hüvelyesalapú, sterilizált, fogyasztásra kész ételek
                        
                        
                           5 % egész aztékzsályamag
                        
                     
                           Gyümölcs-, csonthéjas- és magkeverékek
                        
                        
                            
                        
                     
                           Aztékzsályamag önmagában
                        
                        
                            
                        
                     
                           Édességek (beleértve a csokoládét és a csokoládétermékeket is), a rágógumi kivételével
                        
                        
                            
                        
                     
                           Tejtermékek (beleértve a joghurtot is) és hasonlók
                        
                        
                            
                        
                     
                           Fagyasztott állapotban fogyasztható készítmények
                        
                        
                            
                        
                     
                           Gyümölcs- és zöldségtermékek (beleértve a kenhető gyümölcskészítményeket, a gabonával/gabona nélkül készített kompótokat, a tejtermékek alá rétegezett vagy azokkal keverhető gyümölcskészítményeket, a gyümölcsdesszerteket, a kevert gyümölcsöket kókusztejjel, ikerpoharakban)
                        
                        
                            
                        
                     
                           Alkoholmentes italok (beleértve a gyümölcsleveket és gyümölcs-/zöldség-italkeverékeket)
                        
                        
                            
                        
                     
                           Gyártásuk, feldolgozásuk vagy elkészítésük során 120 °C-on vagy azt meghaladó hőmérsékleten hőkezelést nem igénylő pudingok”